Hallén snur - tar ikke gjenvalg som fotballpresident
Det skriver fotball.no lørdag formiddag. Grunnen skal være at valget er til det beste for hans egen familie, ham selv, samt for Fotball-Norge. Det melder presidenten i dag, til tross for at han for knappe tre måneder siden var krystallklar på at han ønsket en ny periode som fotballens øverste sjef. – Jeg kan bekrefte at jeg har en god dialog med Marianne (Brynildsen, leder for NFFs valgkomité), og at jeg har gjort det klart for henne at jeg ønsker å fortsette å gjøre en jobb for norsk fotball, sa fotballpresidenten til Dagbladet 2. september. Nå har han altså gjort en kuvending, og i pressemeldingen forklarer han hvorfor. – Mitt engasjement og hjerte for norsk fotball er og forblir stort. Selv om jeg også var svært usikker i sommer, valgte jeg likevel å meddele valgkomiteen i august at jeg sto til disposisjon om de ønsket det. Men i slutten av oktober ba eldstegutten Brage om en prat. Hans beskjed var ikke til å misforstå. Jeg ombestemte jeg meg vel endelig der og da, sier han. VG har forsøkt å komme i kontakt med Hallén i dag, foreløpig uten å lykkes.Hallén har stått i en del stormer de siste årene. Blant annet sparkingen av daværende landslagssjef Egil «Drillo» Olsen, personalbehandlingen av Guttorm Dilling, som endte i rettssak, styremedlemmer som har trukket seg i NFF og nå sist bråket rundt FIFA. – Det kan være tøft å stå midt i stormene, og av og til har kritikken føltes både urettferdig og unyansert. Samtidig – med fasiten i hånd – så er det selvsagt ting vi kunne og burde gjort annerledes. Som fotballpresident må du uansett være forberedt på å møte tøff kritikk. Det er en del av jobben. Og ville jobben blitt enklere med et EM-sluttspill? Åpenbart. Men et sluttspill ville ikke gitt mer tid med familien. Det er derfor jeg nå sier nei til gjenvalg, sier Hallén. Kommentar: Et spørsmål om tillit - også for NFF Når fotballtinget arrangeres våren 2016, har Hallén sittet som fotballpresident i seks år. Før han ble valgt inn som øverste sjef satt han som leder i Sogndal, og det var på NFFs ting i Sogn og Fjordane at han avslørte nyheten i dag. – Det er Sogndal og fotballen i Sogn og Fjordane som har fostret meg som idrettsleder, og derfor føles det riktig for meg å meddele dem først. Jeg mener det også var rett å vente til etter play off-kampene og cupfinalehelgen av hensyn til norsk fotball, sier han.
Yngve Hallén stiller ikke som presidentkandidat for en ny periode, til tross for at han tidligere i høst var bestemt på det motsatte.